Albrecht Kossel
Albrecht Kossel var en tysk læge og biokemiker. I 1910 modtog han nobelprisen i fysiologi/medicin.
Fra slutningen af 1870'erne studerede Albrecht Kossel cellekerners kemiske opbygning og påviste, at kernestoffet kromatin, som cellebiologer i samme periode havde tildelt en central biologisk rolle under kromosomers deling, består af protein og nukleinsyre. Ved kemisk analyse af den nukleinsyre, der senere fik navnet DNA, påviste han 1885-1900 de fire baser adenin, guanin, cytosin og thymin, der er byggesten i DNA. Desuden opdagede han de basiske kerneproteiner (histoner) og i 1896 aminosyren histidin.
Albrecht Kossel var professor i fysiologi ved universitetet i Berlin 1887-1895, ved universitetet i Marburg 1895-1901 og ved universitetet i Heidelberg 1901-1909.